Täysistunnossa nähtiin tiistaina melkoinen temppu. Eduskunnan jättävät konkariedustajat Sirkka-Liisa Anttila (kesk) ja Pertti Salolainen (kok) onnistuivat siirtämään sopeutumiseläkkeitä koskevan lakialoitteen käsittelyä viikolla eteenpäin.

Katso videolta eduskunnan tiistain sopeutumiseläkekeskustelu kokonaan. Eduskunta

Täysistunnossa käytiin tiistaina ensimmäinen keskustelu eduskuntaryhmien yhteisestä lakialoitteesta, jonka tarkoitus on lopettaa edustajien avokätiset sopeutumiseläkkeet.

Lakialoitteen takana ovat keskusta, kokoomus, SDP, siniset, vihreät, vasemmistoliitto, RKP ja kristillisdemokraatit eli perussuomalaisia lukuun ottamatta koko eduskunta. Lakialoitteen ensimmäisenä allekirjoittajana on pääministeripuolue keskustan eduskuntaryhmän puheenjohtaja Antti Kaikkonen.

Tiistain täysistunnossa tapahtui jotain, mitä kukaan ei osannut odottaa. Keskustan kansanedustaja Sirkka-Liisa Anttila esitti yllättäen lakialoitteen pöydälle panoa. Kokoomuksen kansanedustajan Pertti Salolaisen kannattamana lakialoitetta käsitellään seuraavan kerran suuressa salissa vasta ensi viikon tiistaina 12. maaliskuuta. Istuntokauden on määrä päättyä perjantaina 15. maaliskuuta.

Keskustan kansanedustaja Sirkka-Liisa Anttila esitti tiistaina kansanedustajien sopeutumiseläkkeitä koskevan lakialoitteen pöydälle panemista. John Palmen

Näin temppu tehtiin

Kansanedustaja Sirkka-Liisa Anttila:

”Arvoisa puhemies! Täällä käydyn keskustelun perusteella ehdotan, että asia jätetään pöydälle sitä varten, että puhemiesneuvosto harkitsisi nyt vielä, onko tähän syytä pyytää perustuslakivaliokunnan lausunto, kun ilmiselvästi täällä käydyssä keskustelussakin [Leena Meri: Täällä on perustuslakivaliokunnan lausunto!] on käynyt ilmi se, että tämä ei ole yhdenmukainen, yhdenvertainen edustajien kesken. [Pertti Salolaisen välihuuto]”

Toinen varapuhemies Tuula Haatainen:

”Edustaja Anttila on tehnyt esityksen pöydällepanosta. Pyytäisin edustajaa täydentämään esitystä: mihin täysistuntoon haluatte tämän pantavaksi pöydälle?”

Anttila:

”Arvoisa puhemies! Ajatukseni oli se, että olisi keskustelu puhemiesneuvostossa sen selvittämiseksi, tarvitseeko tältä osin, kun puhutaan kansanedustajien yhdenvertaisuudesta, kuulla perustuslakivaliokuntaa. Ja silloin sitten se, mihin istuntoon, määräytyy sen mukaan, kun puhemiesneuvosto on asian käsitellyt. En tiedä voiko tällaista tehdä, mutta tämä oli ajatukseni. [Pertti Salolaisen puheenvuoropyyntö]”

Haatainen:

”Käydään tämä edustaja Anttilan esitys läpi. — Meillä on oltava nyt tässä istunnossa, jos tätä kannatetaan, tiedossa se, mihin täysistuntoon halutaan tämä siirtää. Eli kalenterista täytyisi katsoa nyt joku täysistunto.”

Anttila:

”Arvoisa puhemies! Ensi viikolla vaikka sitten tiistaina. Silloin puhemiesneuvosto ehtii käydä läpi tämän minun kysymykseni.”

Kansanedustaja Pertti Salolainen:

”Arvoisa puhemies! Kannatan edustaja Anttilan ehdotusta nimenomaan kansanedustajien tasa-arvon kannalta tässä kysymyksessä.”

Haatainen:

”On tehty kannatettu esitys, että asia laitetaan pöydälle ensi viikon tiistain täysistuntoon, jonka päivämäärä on 12.3. Nyt voidaan keskustella tästä aikataulusta, onko tämä sopiva edustajille. — Edustaja Meri.”

Kansanedustaja Leena Meri (ps):

”Kiitos, arvoisa puhemies! Itse kun olen perustuslakivaliokunnan jäsen, niin en sinänsä tätä nyt suoranaisesti osaa vastustaakaan, mutta tässä taisi tulla joillekin vähän yllätyksenä, että tämähän on ollut perustuslakivaliokunnan käsittelyssä. [Sirkka-Liisa Anttila: Tiedän sen!] No, en tiedä, mutta on jännää, harmillista, että te ette ole tuonut tätä ryhmänjohtajille tiedoksi. Kun esimerkiksi pääministeripuolueen eduskuntaryhmän puheenjohtaja Kaikkonen oli siellä meillä kuultavana [Puhemies koputtaa] perustuslakivaliokunnassa, tätä ei tuotu esiin.”

Haatainen:

”Edustaja Meri, me keskustelemme nyt tästä ajankohdasta.”

Meri:

”Minä keskustelen oikeastaan myös siitä aikataulusta, sillä kun tämä on ollut jo PeVissä, niin vähän ihmettelen tätä esitystä. [Sirkka-Liisa Anttila: Me tiedämme, mutta onko se puoli selvitetty!]”

Haatainen:

”Sirkka-Liisa Anttila on Pertti Salolaisen kannattamana ehdottanut, että tämä asia pannaan pöydälle ensi tiistaina, 12.3.2019 pidettävään täysistuntoon. Asia jää siis pöydälle. Onko muita ehdotuksia pöydällepanosta?”

Kukaan salissa ollut ei vastustanut Anttilan esitystä, joten lakialoitteen käsittely jatkuu eduskunnan suuressa salissa seuraavan kerran 12. maaliskuuta, mikä tarkoittaa sitä, että siitä voidaan äänestää aikaisintaan 15. maaliskuuta.

Kokoomuksen kansanedustaja Pertti Salolainen kannatti Anttilan esitystä lakialoitteen pöytäämisestä. OLLI WARIS

Pöytäämisellä pitkät perinteet

Asioiden pöydälle panemisella on eduskunnassa pitkät perinteet ja asioiden ”pöytääjillä” on usein oma lehmänsä ojassa. Niin tässäkin tapauksessa.

Anttila ja Salolainen ilmaisivat tiistaina täysistunnossa närkästyksensä siihen, että lakialoitteessa kansanedustajien eläke määräytyisi siten, että huomioon otettaisiin edustajan 15 viimeisintä tai 15 ensimmäistä vuotta eduskunnassa. Kumpikin on ollut kansanedustajana kahteen otteeseen.

Anttila on toiminut kansanedustajana vuosina 1983–1996 ja 1999–2019 ja Salolainen vuosina 1970–1996 ja 2007–2019. Salolainen toimi kahdeksan vuotta ministerinä vuosina 1987–1995.

– Esimerkiksi allekirjoittaneella 38 vuoden kansanedustajavuosiin tämä ei yltäisi kummastakaan päästä. Lakia on siten muutettava, että 15 vuoden yhtenäinen kausi välivuodet pois lukien voidaan aloittaa mistä kohdasta tahansa, jotta oikeudenmukaisuus toteutuisi. Siis tässä on paha virhe. Meitä ei kohdella samalla tavalla. Juuri tätä ongelmaahan tässä haluttiin muuttaa ja korjata, mutta se on nyt epäonnistunut, Salolainen sanoi tiistaina täysistunnossa.

Iltalehti ei tavoittanut Anttilaa kommentoimaan asiaa.

”Tämä ei jää tähän”

Keskustan eduskuntaryhmän puheenjohtaja Antti Kaikkonen ei ole asioiden saamasta käänteestä mielissään.

- Olen kyllä yllättynyt, enkä ollenkaan ilahtunut tästä pöydällepanosta. Aivan tarpeeton viive tästä syntyy, Kaikkonen kommentoi Iltalehdelle.

Hän kertoo, että tiedossa oli, ettei eläkeratkaisu miellytä kaikkia kansanedustajia eikä ex-kansanedustajia. Kaikkonen kuitenkin luottaa, että uudistus saadaan maaliin.

- Nykyisen eduskunnan pitää pystyä ratkaisu tekemään. Mikään muu ei minulle kelpaa, eikä varmaan muillekaan aloitteen jättäneille ryhmänjohtajille. Kyllä tämä pöydällepanosta huolimatta myös maaliin viedään. Tämä ei jää tähän.

Puhemies Risikko: ”Aion kysyä heiltä”

Eduskunnan puhemies Paula Risikko johti puhetta täysistunnossa kello 14–15. Kun Risikko palasi puhemiehen paikalle kello 17, oli Anttila ja Salolainen tehneet jo temppunsa.

– Aion kysyä heiltä, miksi lakialoite piti pöydätä nimenomaan ensi viikon tiistaille eikä esimerkiksi huomiselle tai maanantaille, jolloin on istunto, Risikko sanoo Iltalehdelle.

Risikko ihmettelee puheita lakialoitteen perustuslainmukaisuudesta, sillä perustuslakivaliokunta on antanut asiassa jo oman lausuntonsa ja näyttänyt sille vihreää valoa.

Risikon mukaan lakialoite ehditään edelleen käsitellä tämän vaalikauden aikana.

– Kyllä tämä ehditään käsitellä, Risikko lupaa.